Чырвоная кніга  
*Уладзімір Ліпскі*

Магутны лясны асілак Зубр задумаў цікавае падарожжа па Беларусі. Даўней яго продкі, равеснікі мамантаў, жылі паўсюдна. Цяпер зубры насяляюць ці не адну толькі Белавежскую пушчу. Хто ж яшчэ са старажылаў жыве ў лясных нетрах рэспублікі?

Ішоў, ішоў Зубр і спаткаў Бурага Мядзведзя. Сумную навіну паведаміў яму лясны сябар:

— Сто гадоў назад прывольна жылося нашаму брату ў Беларусі. Гулялі ў дрымучых лясах, па мохавых балотах. Цяпер знаходзім прытулак у Бярэзінскім запаведніку. Там высякаць старыя лясы забаронена.

Задумаўся Зубр. Страсянуў паджарай грывай. Сказаў:

— Пойдзем разам, можа яшчэ каго спаткаем.

Ідуць яны ды прыгадваюць даўнейшых лясных насельнікаў. На Палессі трапляўся дзікі кот. Каля Брагіна і Пінска вадзіліся рукакрылыя жывёлы — гіганцкая вячэрніца і вялікая начніца.

Пачуў іх размову Барсук, папрасіўся ў кампанію. Растлумачыў:

— Усе, каго вы ўспаміналі, як і мы з вамі, занесены ў Чырвоную кнігу Беларусі.

— Што за кніга? — спытаў Зубр.

— У яе запісваюць рэдкіх жывёл, птушак, рыб, расліны.

— А ты адкуль ведаеш? — зацікавіўся Буры Мядзведзь.

— Падслухаў у паляўнічых. Яны гаварылі, што на нас цяпер строга забаронена паляванне. Нас усе берагчы павінны.

Яшчэ больш здзівіліся лясныя жыхары. Выйшлі да Прыпяці, пачалі знаёміцца з мясцовым запаведнікам. Пачулі трубнае курлыканне шэрага жураўля. Барсук-усёвед разгадаў трывожныя крыкі:

— Жораў расказвае, што іх сем'яў усё менш застаецца на балотах, бо і балот меншае.

На сваю адзіноту паскардзіліся чырвоны каршун, чорны бусел, беркут, белая курапатка, лебедзь-шыпун, трохпальцы дзяцел.

Пайшлі сябры далей. Трапілі ў край блакітных азёр, на Віцебшчыну. Прылеглі адпачыць. Матылькі лятаюць, конікі стракочуць. I сярод насякомых убачылі насельнікаў Чырвонай кнігі. Гэта былі з прыгожай афарбоўкай матылькі — чорны апалон, махаон. Адмірал. А на старым дубе сядзеў жук-алень — самы буйны жук у Беларусі. Вясёлы сонечны зайчык трапятаўся на яго чорна-матавым целе. Рогі вялікія, як у сапраўднага аленя.

Раптам з вады паказалася вялікая галава з маленькімі вачамі і доўгімі вусамі. Звяры спалохана падхапіліся, а «галава» кажа:

— Не бойцеся, я — азёрны сом. Мае браты водзяцца ў рэках. Мялеюць рэкі, няўтульна становіцца ў іх. Вось і мы трапілі ў Чырвоную кнігу.

— А яшчэ якіх рыб ахоўвае чалавек? — спытаў Зубр.

Сом пакруціў вусамі, падумаў і адказаў:

— Прыгажуню сцерлядзь, якая водзіцца ў Дняпры, Прыпяці, Сожы, Бярэзіне. А яшчэ ручаёвую стронгу з Нёмана, еўрапейскую рапушку з Заходняй Дзвіны, звычайнага харыўса з Віліі, рыбца з Заходняга Буга...

— Слухай, Сом, — папрасіў Буры Мядзведзь, — на паверхні твайго возера растуць гарлачыкі, белыя і жоўтыя. Падплыві, нарві букет, мы падорым добрым людзям, якія беражліва ахоўваюць нас.

— Не магу выканаць тваю просьбу.

— Чаму? — здзівіўся нават Барсук-усёвед.

— Таму што і гарлачыкі занесены ў Чырвоную кнігу. А разам з імі і некаторыя іншыя расліны, — адказаў Сом і на развітанне шумна пляснуў хвастом па вадзе.

Задумаліся звяры. Можа, і сярод тых раслін, якія яны ядуць, па якіх ходзяць, ёсць рэдкія? Іх жа берагчы трэба!